CELEX: 32014D0175
Language: sk
Date: 2014-03-27 00:00:00
Title: 2014/175/EÚ: Vykonávacie rozhodnutie Komisie z  27. marca 2014 , ktorým sa mení rozhodnutie 2007/777/ES, pokiaľ ide o dovoz mäsových výrobkov, opracovaných žalúdkov, mechúrov a čriev pripravených z čerstvého mäsa domácej hydiny vrátane mäsa chovnej a voľne žijúcej pernatej zveri [oznámené pod číslom C(2014) 1904]  Text s významom pre EHP

29.3.2014   
            
            
               SK
            
            
               Úradný vestník Európskej únie
            
            
               L 95/31
            
         VYKONÁVACIE ROZHODNUTIE KOMISIE
   z 27. marca 2014,
   ktorým sa mení rozhodnutie 2007/777/ES, pokiaľ ide o dovoz mäsových výrobkov, opracovaných žalúdkov, mechúrov a čriev pripravených z čerstvého mäsa domácej hydiny vrátane mäsa chovnej a voľne žijúcej pernatej zveri
   [oznámené pod číslom C(2014) 1904]
   (Text s významom pre EHP)
   (2014/175/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 92/118/EHS zo 17. decembra 1992, ktorou sa stanovujú veterinárne a zdravotné požiadavky na obchodovanie s výrobkami, na ktoré sa nevzťahujú takéto požiadavky ustanovené v osobitných právnych predpisoch uvedených v prílohe A (I) k smernici 89/662/EHS a pokiaľ ide o patogény, k smernici 90/425/EHS, a na ich dovoz do Spoločenstva (1), a najmä na jej článok 10 ods. 2 písm. c),
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (2), a najmä na jej článok 8 úvodnú vetu, článok 8 ods. 1 prvý pododsek, článok 8 ods. 4, článok 9 ods. 2 písm. b) a článok 9 ods. 4 písm. b) a c),
   keďže:
   
               (1)
            
            
               Rozhodnutím Komisie 2007/777/ES (3) sa stanovujú pravidlá dovozu zásielok určitých mäsových výrobkov a opracovaných žalúdkov, mechúrov a čriev určených na ľudskú spotrebu do Únie. Uvedené rozhodnutie obsahuje zoznam tretích krajín a ich častí, z ktorých je takýto dovoz povolený, a v prílohe III k uvedenému rozhodnutiu sa stanovuje vzor certifikátu zdravia zvierat a verejného zdravia na uvedené komodity určené na zaslanie do Únie z tretích krajín.
            
         
               (2)
            
            
               Nariadením Komisie (ES) č. 798/2008 (4) sa stanovujú podmienky veterinárnej certifikácie na dovoz hydiny a výrobkov z hydiny do Únie a ich prevážanie cez jej územie. V uvedenom nariadení sa stanovuje, že komodity z hydiny, na ktoré sa nariadenie vzťahuje, možno dovážať do Únie a prevážať cez jej územie len z tých tretích krajín, území, oblastí alebo jednotiek, ktoré sú uvedené v tabuľke v časti 1 prílohy I k nariadeniu. Takisto sa v ňom stanovuje, že k takémuto dovozu musí byť pripojený veterinárny certifikát uvedený v danej tabuľke pre príslušnú komoditu z hydiny, vyplnený v súlade s poznámkami a vzormi veterinárnych certifikátov stanovenými v časti 2 uvedenej prílohy.
            
         
               (3)
            
            
               Okrem toho sa vo vzoroch veterinárnych certifikátov pre mäso z hydiny (POU), mäso z vtákov nadradu bežce z farmových chovov na ľudskú spotrebu (RAT) a mäso z voľne žijúcej pernatej zveri (WGM) stanovených v časti 2 prílohy I k nariadeniu (ES) č. 798/2008 uvádza, že čerstvé mäso musí pochádzať z hydiny alebo z vtákov nadradu bežce pochádzajúcich z prevádzkarní, na ktoré sa nevzťahovali žiadne veterinárne obmedzenia v súvislosti s nákazou, na ktorú sú hydina alebo vtáky nadradu bežce náchylné, alebo z voľne žijúcej pernatej zveri usmrtenej na území, v ktorého okolí sa v okruhu 10 km, prípadne aj vrátane územia susediacej krajiny, nevyskytlo žiadne ohnisko vysokopatogénnej aviárnej influenzy ani pseudomoru hydiny najmenej v období 30 predchádzajúcich dní.
            
         
               (4)
            
            
               Podmienky zdravia zvierat na prípravu mäsových výrobkov, opracovaných žalúdkov, mechúrov a čriev z čerstvého mäsa domácej hydiny vrátane zvierat z farmového chovu a voľne žijúcej pernatej zveri, ktoré sú stanovené v časti II.1.3 vzoru certifikátu zdravia zvierat a verejného zdravia uvedeného v prílohe III k rozhodnutiu 2007/777/ES, sa týkajú aviárnej influenzy a pseudomoru hydiny. Tieto vzory veterinárnych certifikátov (POU), (RAT) a (WGM) stanovené v časti 2 prílohy I k nariadeniu (ES) č. 798/2008 sa však vzťahujú iba na vysokopatogénnu aviárnu influenzu. Preto je potrebné zmeniť vzor certifikátu zdravia zvierat a verejného zdravia stanovený v prílohe III k rozhodnutiu 2007/777/ES s cieľom zosúladiť ho s požiadavkami na čerstvé mäso uvedenými vo vzoroch veterinárnych certifikátov (POU), (RAT) a (WGM) v časti 2 prílohy I k nariadeniu (ES) č. 798/2008.
            
         
               (5)
            
            
               Okrem toho vzor certifikátu zdravia zvierat a verejného zdravia stanovený v prílohe III k rozhodnutiu 2007/777/ES odkazuje na smernicu Rady 90/539/EHS (5), ktorá bola nahradená smernicou Rady 2009/158/ES (6), a na rozhodnutie Komisie 2006/696/ES (7), ktoré bolo nahradené nariadením (ES) č. 798/2008. Preto je potrebné tieto odkazy aktualizovať.
            
         
               (6)
            
            
               Príloha III k rozhodnutiu 2007/777/ES by sa preto mala zodpovedajúcim spôsobom zmeniť.
            
         
               (7)
            
            
               Aby nedošlo k narušeniu obchodu, používanie certifikátov zdravia zvierat a verejného zdravia pre určité mäsové výrobky a opracované žalúdky, mechúre a črevá určené na zaslanie do Únie z tretích krajín, ktoré boli vyplnené v súlade so vzorom certifikátu zdravia zvierat a verejného zdravia stanoveným v prílohe III k rozhodnutiu 2007/777/ES pred prijatím zmien zavedených týmto rozhodnutím, by malo byť počas prechodného obdobia naďalej povolené.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Zmena rozhodnutia 2007/777/ES
   Príloha III k rozhodnutiu 2007/777/ES sa nahrádza textom uvedeným v prílohe k tomuto rozhodnutiu.
   Článok 2
   Prechodné ustanovenie
   Na prechodné obdobie do 30. septembra 2014 vstup zásielok mäsových výrobkov a opracovaných žalúdkov, mechúrov a čriev, ku ktorému je pripojený certifikát zdravia zvierat a verejného zdravia vyplnený v súlade so vzorom stanoveným v prílohe III k rozhodnutiu 2007/777/ES v jeho znení pred zmenami vykonanými článkom 1 tohto rozhodnutia, bude naďalej povolený za predpokladu, že certifikát zdravia zvierat a verejného zdravia bol podpísaný pred 30. júlom 2014.
   Článok 3
   Určenie
   Toto rozhodnutie je určené členským štátom.
   
      V Bruseli 27. marca 2014
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 62, 15.3.1993, s. 49.
   
      (2)  Ú. v. ES L 18, 23.1.2003, s. 11.
   
      (3)  Rozhodnutie Komisie 2007/77/ES z 29. novembra 2007, ktorým sa ustanovujú veterinárne a zdravotné podmienky a vzorové osvedčenia na dovoz určitých mäsových výrobkov a opracovaných žalúdkov, mechúrov a čriev z tretích krajín určených na ľudskú spotrebu a ktorým sa zrušuje rozhodnutie 2005/432/ES (Ú. v. EÚ L 312, 30.11.2007, s. 49).
   
      (4)  Nariadenie Komisie (ES) č. 798/2008 z 8. augusta 2008, ktorým sa ustanovuje zoznam tretích krajín, území, oblastí alebo jednotiek, z ktorých možno do Spoločenstva dovážať alebo cez jeho územie prevážať hydinu a výrobky z hydiny, a podmienky veterinárneho osvedčovania (Ú. v. EÚ L 226, 23.8.2008, s. 1).
   
      (5)  Smernica Rady 90/539/EHS z 15. októbra 1990 o veterinárnych podmienkach, ktorými sa spravuje obchodovanie s hydinou a násadovými vajcami v rámci Spoločenstva a ich dovoz z tretích krajín (Ú. v. ES L 303, 31.10.1990, s. 6).
   
      (6)  Smernica Rady 2009/158/ES z 30. novembra 2009 o veterinárnych podmienkach, ktorými sa spravuje obchodovanie s hydinou a násadovými vajcami v rámci Spoločenstva a ich dovoz z tretích krajín (Ú. v. EÚ L 343, 22.12.2009, s. 74).
   
      (7)  Rozhodnutie Komisie 2006/696/ES z 28. augusta 2006, ktorým sa ustanovuje zoznam tretích krajín, z ktorých sa môže dovážať do Spoločenstva a prepravovať cez Spoločenstvo hydina, násadové vajcia, jednodňové kurčatá, mäso z hydiny, vtákov nadradu bežce a z voľne žijúcej pernatej zveri, vajcia a výrobky z vajec a vajcia bez obsahu špecifikovaných patogénov, a uplatniteľné podmienky týkajúce sa veterinárneho osvedčenia (Ú. v. EÚ L 295, 25.10.2006, s. 1).
   
      PRÍLOHA
      
         
            „PRÍLOHA III
            
               Vzor certifikátu zdravia zvierat a verejného zdravia pre určité mäsové výrobky a opracované žalúdky, mechúre a črevá určené na zaslanie do Európskej únie z tretích krajín